Il-Kunsill irid jgħaġġel fil-ġlieda kontra l-qgħad fost iż-żgħażagħ. Fil-21 ta' April, huwa qabel li jżid b'mod sinifikanti l-pagamenti bil-quddiem taħt l-inizjattiva favur l-impjieg taż-żgħażagħ (YEI - Youth Employment Initiative). Minflok madwar €67 miljun, l-istati membri jirċievu madwar €1 biljun fl-2015 bħala pagamenti bil-quddiem li jippermettilhom iniedu malajr miżuri għall-impjieg taż-żgħażagħ . Madwar 7 miljun żagħżugħ Ewropew bħalissa huwa mingħajr impjieg u barra mill-edukazzjoni jew taħriġ. "Iż-żieda drastika fil-pagamenti bil-quddiem tirrifletti l-impenn qawwi tagħna biex jiġi indirizzat il-qgħad fost iż-żgħażagħ fl-Ewropa. Fil-fatt, in-nuqqas ta' prefinanzjament huwa attwalment wieħed mill-akbar l-ostakoli li qed iżommu milli r-riżorsi mill-inizjattiva favur l-impjieg taż-żgħażagħ jiġu mobilizzati malajr. Il-presidenza Latvjana issa ser taħdem mal-Parlament Ewropew biex tiżgura li dawn ir-regoli l-ġodda jiġu adottati mill-aktar fis possibbli", qal Jānis Reirs, Ministru għall-Finanzi Latvjan u President tal-Kunsill. L-iżgurar ta' massa kritika finanzjarja Iż-żieda fil-pagamenti bil-quddiem tinkiseb billi tiżdied ir-rata ta' prefinanzjament tal-allokazzjoni speċifika għall-YEI għal 30%. Il-livell attwali ta' prefinanzjament għall-YEI tammonta għal 1% (1.5% għall-istati membri taħt assistenza finanzjarja). L-esperjenza turi li skont ir-regoli attwali mhux possibbli li tintlaħaq massa kritika finanzjarja li tippermetti lill-istati membri jibdew l-implimentazzjoni ta' azzjonijiet tal-YEI. Minħabba nuqqas ta' fondi, l-istati membri ma jistgħux jgħaddu pagamenti suffiċjenti lill-benefiċjarji. Dan ixekkel konsiderevolment il-bidu ta' proġetti bil-għan li jgħinu liż-żgħażagħ Ewropej isibu impjieg jew traineeship. L-istati membri bl-ogħla livelli ta' qgħad fost iż-żgħażagħ jiffaċċjaw l-akbar restrizzjonijiet baġitarji. L-abbozz ta' regolament joffri soluzzjoni għal din il-kwistjoni għall-benefiċċju taż-żgħażagħ, kif mitlub mill-Kunsill Ewropew. Iż-żieda tal-pagamenti bil-quddiem ma teħtieġ l-ebda tibdil fil-qafas finanzjarju pluriennali tal-UE u lanqas xi baġit emendatorju. Dan jipprovdi l-impatt massimu f'termini ta' appoġġ lill-benefiċjarji, fi ħdan il-baġit disponibbli. Il-YEI ġiet miftiehma mill-Kunsill Ewropew fi Frar 2013. L-għan tagħha huwa li jiġi pprovdut finanzjament addizzjonali ta' €6.4 biljun fil-perjodu 2014-2020 għall-promozzjoni tal-impjieg taż-żgħażagħ għar-reġjuni l-aktar milquta mill-qgħad fost iż-żgħażagħ. Ir-reġjuni eliġibbli huma dawk fejn ir-rata ta' qgħad fost iż-żgħażagħ għaż-żgħażagħ ta' bejn il-15 u l-24 sena qabżet il-25% fl-2012 u dawk fejn il-qgħad fost iż-żgħażagħ kien ta' aktar minn 20% fl-2012 dment li dawn jappartjenu għal stati membri fejn il-qgħad fost iż-żgħażagħ qabeż it-30% fl-istess sena Ġie riżervat baġit dedikat għall-YEI b'valur ta' €3.2 biljun. Dan ma jirrikjedi l-ebda kofinanzjament fil-livell nazzjonali. €3.2 biljun ieħor ġejjin mill-allokazzjonijiet mill-fond soċjali Ewropew lill-istati membri għall-perjodu ta' programmazzjoni 2014-2020. Il-passi li jmiss Il-pożizzjoni maqbula mill-Kunsill isservi bħala mandat għall-Presidenza Latvjana biex torganizza diskussjonijiet mar-rappreżentanti tal-Parlament Ewropew. Ladarba jintlaħaq ftehim bejn il-Kunsill u l-Parlament Ewropew, iż-żewġ istituzzjonijiet jridu japprovaw l-eżitu formalment. Lista li tindika kif il-prefinanzjament addizzjonali tal-YEI hu mqassma fost l-istati membri Proposta tal-Kummissjoni tal-4 ta' Frar 2015 dwar żieda fil-prefinanzjament għall-Inizjattiva favur l-Impjieg taż-żgħażagħ Ara l-paġna tal-laqgħa